27.12.2022
RO
Jurnalul Oficial al Uniunii Europene
C 493/115 Joi, 9 iunie 2022
5. subliniază că Parlamentul și-a exercitat dreptul de inițiativă prin lansarea unei proceduri privind statul de drept în temeiul articolul 7 din TUE; condamnă faptul că Consiliul nu a dat curs acestei proceduri și nici solicitărilor ulterioare și repetate ale Parlamentului vizând acțiunea și subliniază că eșecul Consiliului de a utiliza în mod eficient articolul 7 din TUE continuă să submineze integritatea valorilor europene comune, încrederea reciprocă și credibilitatea Uniunii în ansamblu; consideră că este esențial să se asigure o aplicare integrală și imediată a Regulamentului (UE, Euratom) 2020/2092 al Parlamentului European și al Consiliului din 16 decembrie 2020 privind un regim general de condiționalitate pentru protecția bugetului Uniunii (13), respectând în același timp rolul de colegiuitor al Parlamentului; consideră că Uniunea nu este pregătită din punct de vedere structural să contracareze regresele legate de democrație, statul de drept și drepturile fundamentale și încălcarea acestora în statele membre; consideră că deteriorarea acestora în diverse state membre demonstrează că este nevoie de o cooperare interinstituțională reală; regretă profund lipsa unui răspuns adecvat la inițiativa Parlamentului privind instituirea unui mecanism al UE pentru democrație, statul de drept și drepturile fundamentale și își reiterează apelul adresat Comisiei și Consiliului de a iniția fără întârziere negocieri cu Parlamentul cu privire la un acord interinstituțional;
6. își reiterează propunerea motivată privind existența unui risc clar de încălcare gravă de către Ungaria a valorilor pe care se întemeiază Uniunea; își reafirmă profunda îngrijorare legată de faptul că procedurile standard pentru audieri nu asigură un tratament egal între Parlament, pe de o parte, și Comisie și o treime din statele membre, pe de altă parte, pentru prezentarea propunerii motivate și în termeni de acces la informații; își exprimă regretul că audierile nu au condus încă la niciun progres semnificativ în ceea ce privește contracararea riscurilor evidente de încălcare gravă a valorilor UE;
7.
regretă că trei state membre nu au ratificat încă legea electorală modificată a Uniunii Europene, adoptată în 2018;
8.
regretă, de asemenea, faptul că, până în prezent, Consiliul a refuzat să negocieze cu Parlamentul cu privire la dreptul său de anchetă, deși acest lucru contravine articolului 226 din TFUE și principiului cooperării loiale, lăsând neaplicată una din prevederile tratatului, în pofida obligației în acest sens;
9.
salută adoptarea noului statut al Ombudsmanului European, la inițiativa Parlamentului, care asigură conformitatea acestuia cu Tratatul de la Lisabona;
Drepturile de inițiativă ale Consiliului și ale Consiliului European stabilite prin tratate
10.
regretă faptul că, în domeniul politicii economice și monetare, articolul 121 din TFUE prevede doar informarea Parlamentului; remarcă, de asemenea, că Consiliul a folosit dispozițiile articolului 121 din TFUE ca drept de inițiativă de facto în acest domeniu și solicită mai multe responsabilități din partea Parlamentului, ca singura instituție a UE aleasă în mod direct și care reprezintă vocea cetățenilor;
11. recunoaște, de asemenea, că articolul 68 din TFUE a fost folosit ca drept de inițiativă de facto de către Consiliul European în spațiul de libertate, securitate și justiție; subliniază faptul că Consiliul European nu este colegiuitor și că ar trebui revizuită adoptarea de către Consiliul European a unor programe operaționale multianuale în acest domeniu, fără obligația de a consulta Parlamentul sau Comisia, având în vedere impactul politicilor asupra drepturilor fundamentale ale cetățenilor; cere ca Parlamentului și Consiliului să li se acorde această competență pe picior de egalitate în viitoarea revizuire a tratatelor;
12.
ia act de faptul că, în conformitate cu articolul 76 din TFUE, Consiliul, printr-un sfert din statele sale membre, are un drept de inițiativă paralel cu cel al Comisiei în ceea ce privește cooperarea în materie de drept administrativ și cooperarea polițienească și judiciară în materie penală;
13. remarcă faptul că aceste evoluții fac parte dintr-o tendință mai largă către un dezechilibru crescând între Consiliu, Consiliul European și Comisie în ceea ce privește puterea de decizie în toate domeniile de politică, în grade diferite; accentuează că această practică erodează arhitectura instituțională a UE așa cum a fost stabilită prin tratate; consideră că echilibrul ar trebui restabilit în favoarea legitimității democratice prin drepturi echivalente pentru Parlament;
(13)
JO L 433 I, 22.12.2020, p. 1.